Tientalle Oos-Kaapse skole weer gesluit weens Covid-19Plakkate wat sosiale afstand tussen leerders aandui is regoor die Afrikaanse Hoër Meisieskool in Pretoria opgerig (Foto: Verskaf) Skaars ŉ week nadat skole landwyd heropen het, moes talle skole in die Oos-Kaap noodgedwonge sluit weens leerders en onderwysers wat positief getoets het vir Covid-19. Dié provinsie het teen Donderdag die derde hoogste getal Covid-19 gevalle landwyd (7 868) aangemeld. Loyiso Pulumani, woordvoerder van die provinsie se departement van onderwys, het bevestig dat 20 positiewe Covid-19-gevalle in skole in dié provinsie aangemeld is. Dit sluit in 15 onderwysers, drie leerders en twee nie-akademiese personeellede. “Ons het ook nog 48 persone in die provinsie wat simptome van Covid-19 toon, maar nog wag vir toetsuitslae. Dit vereis ook dat die betrokke skole gesluit word,” sê Lulumani. Volgens hom is 29 skole tot dusver gesluit. Hy sê elke skool het die nodige toerusting en skoonmaakpersoneel wat verseker dat skole ontsmet word sodra ŉ voorval van Covid-19 aangemeld word. “Skole hoef dus nie onbepaald gesluit te bly nie.” Maroela Media het Woensdag berig dat drie skole in KwaZulu-Natal en een in die Vrystaat ook sedert Maandag weens Covid-19-gevalle onder personeel en leerders gesluit is. Lulumani sê die departement sal nie met leerders se lewens speel nie en die departement sal optree teen enige skoolhoof wat dit waag om ŉ skool te heropen sonder die toestemming van die departement. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.